ET Euroopa Liidu Teataja C 396/7

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 396/07)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (*)

„WEST WALES CORACLE CAUGHT SALMON”

EÜ nr: UK-PGI-0005-01179 – 12.11.2013

KGT ( X ) KPN ( )

1. Nimetus

„West Wales Coracle Caught Salmon”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Nimetusega „West Wales Coracle Caught Salmon” tähistatakse liigi Salmo salar kala, mis on püütud Walesi iidsel traditsioonilisel kalapüügiviisil, mille puhul püütakse kala korvpaadist coracle.

Värske lõhe „West Wales Coracle Caught Salmon” on säravhõbeda värvusega. Ta selg on tumesinine ja mustade tähnidega, mis asuvad peamiselt külgjoonest kõrgemal, kuigi sabauimel tähnid tavaliselt puuduvad. Tugeva koega kalaliha on tihke tekstuuriga ja erilise roosa/punase värvuse ning värske kala lõhnaga, mis on coracle-paati kasutavate kalurite arvates arbuusilõhna moodi.

Lõhet „West Wales Coracle Caught Salmon” püütakse just siis, kui ta suundub merest jõestiku madalasse või tõusuvette enne seda, kui kala muutub jõekeskkonnas iseloomulikult loiuks ning tema energiavarud ammenduvad. Kala on värske, hea lihastoonusega, tugeva koega liha ning suurepäraselt arenenud ja kvaliteetsete lihastega, tänu millele on kalaliha tihedama tekstuuri ja suure lihasvalgu- ja õlisisaldusega. Kala on silmatorkavalt pikliku kujuga. Tänu meres läbitavatele pikkadele vahemaadele ja meres leiduvale kvaliteetsele söödale puudub liigne rasvakiht.

Kuna lõhe „West Wales Coracle Caught Salmon” on looduses vabalt elutsev kala, on tema üldkuju ja suurus erinev; tänu looduslikule eluviisile ei sisalda lõhe liha tehislikke lisaaineid ega värvaineid. Lõhe „West Wales Coracle Caught Salmon” minimaalne suurus on 1 kg ja maksimaalne suurus 15 kg. Kala on veatute tähnide ja kahjustamata soomuste ning moondumata saba, uimede ja peaga. Lisaks on sabauim rohkem arenenud ning venitamisel nõgus; kitsas sabavars muutub sabauime suunas märgatavalt laiemaks. Lõhe suu ulatub silma tagumise servani; isasel lõhel on alalõual kõhrest „konks”. Coracle-paadist püütakse lõhe „West Wales Coracle Caught Salmon” üksikisendeid, aga mitte kalaparvi – nii ei põhjustata neile muljutisi, lihakahjustusi ega moonutusi, mis võivad tekkida siis, kui püütakse tehistingimustes kasvatatud lõhet või seda tehakse triivvõrkudega. Tänu sellisele püügiviisile on värske ja puhta, tugeva koega liha ning tihke tekstuuriga toode „West Wales Coracle Caught Salmon” heade maitseomadustega.

Kuumtöödeldud tootel „West Wales Coracle Caught Salmon” on eriline õlise varjundiga tugev, magus ja värske maitse, mis ei domineeri maitsmismeele üle; tugeva koega liha on tihke tekstuuriga.

Toodet „West Wales Coracle Caught Salmon” müüakse eelkõige tervelt ja peamiselt värskelt püütuna, kuigi võib müüa ka külmutatult.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Lõhe „West Wales Coracle Caught Salmon” peab olema püütud coracle-paadist püüdmise põlist traditsiooni järgides lõhepüügihooajal, mis erineb vastavalt sellele, millisest Lääne-Walesi kolmest jõest parajasti püütakse.

— Tywi jões on lõhepüügihooaeg 1. juunist 31. juulini,

— Teifi jões on lõhepüügihooaeg 1. juunist 31. augustini,

— Tafi jões on lõhepüügihooaeg 1. juunist 31. juulini.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Lääne-Walesi jõgede Tywi, Tafi ja Teifi piirkonnad on järgmised:

— Tywi jõe see osa, mis asub selliste kujuteldavate joonte vahel, millest üks on koordinaadi NGR SN 420205 (koordinaadid Briti riikliku koordinaatide süsteemi (NGR) alusel) juures tõmmatud sirgelt üle Tywi jõe vana valgeplekitehase lähedal raudtee pumbajaama juures ja teine koordinaadi NGR SN 394137 juures tõmmatud sirgelt üle Tywi jõe;

— Teifi jõe see osa, mis asub Cardigani silla ja Llechrydi silla vahel;

— Tafi jõe see osa, mis asub Carmartheni–Pembroke’i maantee A477 silla ning ligikaudu 1,6 km allavoolu Wharley neemest Ginsti neemele sirgelt üle jõe tõmmatud kujuteldava joone vahel.

5. Seos geograafilise piirkonnaga

5.1. Geograafilise piirkonna eripära

Lääne-Walesi Tafi, Tywi ja Teifi jõe vesi on esmaklassilise kvaliteediga, mida korrapäraselt jälgib ja registreerib Walesi loodusvarade amet Natural Resource Wales. Nende jõgede allikad asuvad sügaval Cambriani või Preseli mägede sellises maapiirkonna valgalas, kus tööstus puudub täielikult. Nii Tywi kui ka Teifi jõgi on Euroopa elupaikade direktiivi kohaselt liigitatud erikaitsealaks ning lõhe on tunnistatud Teifi jõe erikaitseala iseloomulikuks tunnuseks. Kolme jõe saastatuse tase on väga madal ja neile on antud A-klassi staatus, millega tõendatakse, et tänu jõgede „looduslikele ökosüsteemidele on need väga head lõhelaste ja karplaste püügikohad”. Tänu kvaliteetsele jõeveele ja asjaolule, et coracle-paadist püütakse kalu ükshaaval (mitte hulgi), on püütud lõhe laitmatult puhas, mis tagab kala head maitseomadused.

Coracle-paadi kalapüük on põline siirdekalade püügi viis ja juriidiliselt ainus lubatud püügimeetod Walesi sellistel jõgedel, kus lõhet võib püüda ja müüa. Seda osavust nõudvat põlist oskustööd, mida on kirjeldatud 11. sajandist pärit ürikutes, on elava traditsioonina talletatud 21. sajandini. Kuigi coracle-paadid olid kord laialdaselt kasutusel kogu Walesis, on need tänapäeval kasutusel üksnes Tafi, Tywi ja Teifi jõel. Need kolm jõge on ainsad kohad Euroopas, kus ikka veel coracle-paadist kala püütakse. Üks tänapäeval Tywi jõel coracle-paadist kalastav kalur on pärit perest, kus seda püügiviisi on kasutatud üle 300 aasta. Coracle-paadid on väikesed ovaalse kujuga paadid, mille keskkohas on istumisplank. Need saare- või pajupuidust paadid on valmistatud korvipunumise põhimõttel. Igas coracle-paadis on üks kalur, kes tüürib paati ühekäemõlaga. Coracle-paadist toimuvas kalapüügis osaleb kaks coracle-paati, mille vahele lastakse võrk vette rippuma. Kalapüük toimub peamiselt öösel sellepärast, et kudemiskohta tagasipöördumisel ei näeks lõhe coracle-paadi varju ega lähenevat võrku. Coracle-paadist toimuv püük on rangelt reguleeritud; lubatud on vaid kalapüük, mis toimub madalas vees ja loodete piirkonnas. Kindlaksmääratud ala piirid on kehtestatud kalapüügieeskirjadega. Kõik coracle-kalurid peavad olema litsentsitud ning coracle-võrgud õigusaktidega hõlmatud.

Lõhe kulgeb oma kudemiskohta piki jõepõhja voolusängi järgides. Coracle-kalurid on selle teada saanud kalapüügi käigus mitmete sajandite jooksul. Väikeste pliitükkidega raskemaks tehtud võrku traalitakse mööda jõesängi. Võrguga püütakse kalu, mis on ligikaudu 45 cm kõrgusel jõepõhjast; nimetatud kõrgusest ülevalpool asuvad kalad jäävad võrgust välja. Korgijadaga hoitakse võrgutippu ettepoole suunatud kaarekujulises asendis ja kaks coracle-paati tagavad võrgusuu avatud oleku. Coracle-paadist toimuva kalapüügi ja sellega seotud võrkude valmistamise juures on väga oluline oskus see, et kalur peab täpselt teadma coracle-võrgu külge kinnitatavate pliitükikeste arvu ja raskust. Võrkude raskemaks tegemise keeruline süsteem põhineb Fibonacci arvujadal. Seda oskusteavet on põlvest põlve edasi antud ja õpetatud praktilise püügitegevuse kaudu.

Eespool nimetatud jõgedel on keelatud lõhet püüda mis tahes muul viisil kui coracle-kalapüügiga. Selle püügiviisiga aidatakse coracle-paadist püütavat lõhet jälgida ja tagada selle kala jälgitavus.

Õngitsemise hooaeg (üksnes sportimise eesmärgil) algab ja lõpeb hiljem kui coracle-paadist toimuv püük.

Õngega püütud lõhe on pikema aja jooksul jõe setetes ja mudas, mistõttu on selline kala n-ö mudamaitsega ja sageli muutunud värvusega. Värvuse muutumine on tingitud kala seljale langevatest lehtedest sel ajal, kui lõhe on iseloomulikus loius olekus. Tegevusetusest on tingitud kala energiavarude ammendumine.

5.2. Toote eripära

Nimetust „West Wales Coracle Caught Salmon” kandev lõhe on loodusliku keskkonnas elutsev siirdekala, kes on võimeline elama nii magedas jõe- kui ka soolases merevees. Lõhe koeb ja veedab oma esimesed eluaastad Teifi, Tafi ja Tywi jões. Iga aasta varakevadel suundub ta merre tagasi, et seal toituda ja kasvada. Umbes kahe aasta pärast tuleb ta eespool nimetatud kolmes Lääne-Walesi jões oma sünnikohta kudema. Võrreldes tehistingimustes kasvatatud lõhega on looduslikus keskkonnas kasvanud lõhe lihase toonus suurem, sest rände ajal läbib ta pikki vahemaid ja meres leiduv sööt on kvaliteetne. Kala kogub oma energiavarud tänu meres leiduvale söödale.

Lihase toonus kujuneb kalade rände käigus, mille tulemusena on kalal liigsete rasvakihtideta tihke tekstuuriga tugeva koega liha. Need omadused säilivad kõnealuse püügiviisi puhul, millega tagatakse, et kala püütakse tema kõrgajal, kui ta saabub jõe madalasse või loodete vette, ning enne seda, kui ta muutub tavapäraselt passiivseks ja jõekeskkonnas tema energiavarud ammenduvad. Tänu sellele asjaolule on tootel „West Wales Coracle Caught Salmon” eriline hõrk õlise varjundiga tugev, magus ja värske maitse, mis ei domineeri maitsmismeele üle; tugeva koega liha on tihke tekstuuriga.

Coracle-paadis kasutatava võrgu silmasuurus peab olema vähemalt 10 cm, mis tähendab seda, et väiksemad lõhed jäävad võrgust välja – järelikult on coracle-paadist toimuv kalapüük säästev. Šoti lõhe „Scottish Wild Salmon” püügi puhul peab võrgu silmasuurus olema vähemalt 9 cm ning õngitseda on lubatud ka väiksemaid kalu.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kaitstud geograafilise tähise taotlus põhineb ainulaadse kvaliteediga toote eriomadustel, mis on seotud järgmisega:

— sellise magevee kvaliteet, kus kalad on sündinud ja kuhu nad hiljem naasevad kudema;

— loodusliku kala mererände pikkus;

— kõrge kvaliteediga toitumispaigad merel – kala toitub vaid merevees, kus ta kogub oma energiavarud lihasvalgu kujul;

— asjaolu, et coracle-paadist toimuv püük on ainulaadne traditsiooniline kalapüügimeetod, mille eesmärk on püüda kala erakordselt värske ja puhtana sel ajal, kui kalad sisenevad merest jõkke, ning enne nende energiavarude ammendumist. Kuna kala on püütud värske ja puhtana, on sellega tagatud kala ainulaadne värskus – sageli on kala välispinnal nähtavad isegi lõhetäid (Lepeophtheirus salmonis). Coracle-paati kasutavate kalurite arvates on lõhe erilise, arbuusi meenutava lõhnaga.

Eespool nimetatud tegurid aitavad kaasa kala iseloomulike omaduste kujunemisele. Laitmatult värskel lõhel on tugeva koega liha ning kvaliteetsed, suurepäraselt arenenud, suure lihasvalgu- ja õlisisaldusega lihased, liigne rasvakiht puudub. Nimetatud omadused kajastuvad kuumtöödeldud kala maitseomadustes – hõrgu õlise varjundiga tugev ja magus värske maitse ning tihke tekstuuriga viljaliha.

Kuigi coracle-paadid olid kord laialdaselt kasutusel kogu Walesis, on need tänapäeval kasutusel üksnes Tafi, Tywi ja Teifi jõel Lääne-Walesis. Ühe perekonna tänaseni säilinud coracle-paadist kalapüüdmise traditsioon Tywi jõel on kestnud üle 300 aasta.

Coracle-paadist toimuv kalapüük Walesis pärineb 1800. aastatest. See hõlmab paljusid põlvest põlve edasi antud oskusi, näiteks coracle-paadi ehitamine, võrgu valmistamine, teadmised kalapüügiks sobivatest tõusu- ja mõõnakohtadest ning võime kasutada jõe puhul arvestatavaid tegureid nagu jõe sügavus, looded ning tuuletingimused. Coracle-paadist toimuv kalapüük nõuab suurt vilumust ja täpsust tüürimisel ja navigeerimisel ning samal ajal võrgu positsiooni ja ujuvil püsimise kontrollimisel. Kaluri oskused on seda olulisemad seepärast, et selline püük toimub peamiselt öösel. Saare- või pajupuidust coracle-paadid on traditsiooniliselt valmistatud korvipunumise põhimõttel. Kuigi coracle-paatide kavandamine ja nende valmistamise meetod on muutumatuna püsinud sajandeid, siis tänu uute materjalide väljatöötamisele kasutatakse tänapäeval paatide valmistamisel selliseid materjale nagu kalingur, purjeriie ja klaaskiud.

Paljude peakokkade ja gurmaanide poolt hinnatud kvaliteettoode „West Wales Coracle Caught Salmon” on muutunud piirkonna toidupärandi ja -kultuuri sünonüümiks. Coracle-paadist toimuva püügi hooajal on nii kohalike kui ka turistide poolt kõrgelt hinnatud kala pidevalt kohalike nimekate söögikohta menüüs. Kala leiab kasutust ka suitsutatult ja näiteks terriinide koostisosana. Praegu müüakse neid tooteid mainekatele toidupoodidele Londonis ja kogu Ühendkuningriigis.

Toodet „West Wales Coracle Caught Salmon” müüakse praegu Londonis Harrodsi kaubamaja toiduainete osakonnas ning on müüdud ka Londoni kaubamajas Fortnum & Mason.

Hea toidu teatmiku (Good Food Guide) toiduarvustaja Simon Wright:

„Walesi selles osas on palju oivalisi toite, aga mul ei ole kahtlustki, et värske, esmaklassilise lihastoonusega ning tihke tekstuuriga tugeva koega kalalihaga „West Wales Coracle Caught Salmon” on üsna unikaalne ning määratleb piirkonna toidukultuuri mitmel moel. See kala ei tähenda ainult võrratut maitset, vaid ka kogu selle juurde kuuluvat lugu, traditsioone ja ajalugu.”

„Kuumtöödeldud või suitsutatud toode „West Wales Coracle Caught Salmon” on küllusliku maitse, tihke tugevakoelise tekstuuri, sügavroosa või -punase värvuse ning väikese rasvasisaldusega. Looduslikust päritolust tingituna võib värvus kalati veidi erineda.”

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

https://www.gov.uk/government/publications/protected-food-name-west-wales-coracle-caught-salmon-pgi

(1) ELT L 343, 14.12.2012, lk 1.

(*) Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.